Gyermekeim

Peti fiam 1985-ben született, és már feleségem pocakjában öthónaposan

teljes bizonyossággal megmondták, hogy kislány lesz. Én

mindig is fiút szerettem volna első gyereknek, de belenyugodtam,

lényeg, hogy egészséges legyen. Így, amikor egy hosszú svájci turné

után, az utolsó pillanatban beértem a kórházba, és kerestem Annát,

a feleségemet, éppen egy szülésznő, a karján egy újszülöttel fordult

ki az ajtón.

– Ne haragudjon, nem tudja, szült-e már a feleségem? – kérdeztem.

– Lányi apuka? Itt a kisfia!

– Ne haragudjon, nekem lányom születik, ez nem az én gyerekem!

– De, higgye el, fia született!

Én csak néztem a drága kisfiamat, és rájöttem, teljesült a kívánságom.

Szépen cseperedett, amikor 1988-ban megszületett Eszti lányom,

aki bár nyolc hónapra jött a világra, de olyan vitalitással, ami másoknak

is feltűnt. Szépek voltak mind a ketten!

Nyilván a zenei élet nagy volt az otthonunkban, rendszeresen

nálunk próbáltunk, így a zenei hang természetes volt nekik. Sokszor

előfordult, amikor házibulit tartottunk, hogy a hatalmas hangerőre

szépen aludtak, amint levettük a hangerőt, felsírtak.

Óvodás korától Eszti csodálatosan énekelt, sokszor elkápráztatta

közönségét.

A dudát úgy szerettettem meg velük – tudniillik, majdnem minden

gyerek sír, ha meghallja a hangos dudát –, hogy messze felfújtam a

dudát, lassan mentem az ágyuk felé, dudáltam nekik, majd a szőrős

állatot betettem az ágyukba, ők meg simogatták.

Regölni jártunk családilag gyermekorvosunkhoz, Vadász Andráshoz

és családjához. A házukban volt egy kedvenc pékünk, akit minden

karácsony és újév között meglátogattunk este nyolc felé, aminek

ő nagyon örült, és finom kalácsokkal hálálta meg a köszöntést.

Aznap biztosan az volt a vacsora.

Peti később kis dudát, kis kontrát kapott tőlem, apukáját akarta

utánozni, és jött a táncházba is „muzsikálni”. Egyik alkalommal észrevette,

hogy az ő hangszere nem úgy szól, mint az enyém, és ettől a

pillanattól nem volt hajlandó a kezébe venni, hiába mondtam, majd

a tied is úgy fog szólni, mint az enyém, még gyakorolni kell.

Eszti aztán a Csillagszemű Táncegyüttesbe ment táncolni, nagyon

élvezte. Neki a koreográfia nem tetszett annyira, inkább a szabad

táncot szerette.

Többször előfordult, hogy amikor el akartam egy-egy turnéra

indulni, az egyik gyerek az egyik lábamba, a másik gyerek a másik

lábamba csimpaszkodott, és könyörögtek, ne menjek el.

– Muszáj menjek, gyerekek! – ők pedig a lábamon csüngve jöttek

a kapuig, ahol már várt a Téka-busz. Feleségem átvette a gyerekeket,

én meg eltűntem három hétre.

Bizony, zenészfeleségnek sem könnyű. Hálával tartozom Annának,

aki minden helyzetet megoldott. Nélküle nehéz lett volna, illetve

nem is muzsikálhattam volna.

Petiből sportoló lett, nagy kajakos, igazán jól ment neki, majd a

lengyel nyelvet szerette meg, ma is Krakkóban él feleségével, Aniával.

Eszti a vendéglátást szerette már kis kora óta, azt az iskolát is

végezte el, ma rendezvényszervező, millió esküvő háziasszonya.

Ma is énekelnek, táncolnak, ha kell, de nem lettek zenészek.

Viszont a népzenét ismerik és szeretik. Szerintem majd a gyermekeiknek

is átadják a népzene szeretetét.